b'\n_START_ARTICLE_\nBioterme Mala Nedelja\n_START_SECTION_\nGeografija\n_START_PARAGRAPH_\nTerme le\xc5\xbeijo v gri\xc4\x8devnati pokrajini v severovzhodne Slovenije okoli 2 km ju\xc5\xbeno od naselja Mala Nedelja v ob\xc4\x8dini Ljutomer. Od ob\xc4\x8dinskega sredi\xc5\xa1\xc4\x8da so oddaljene okoli 15 km, od Ormo\xc5\xbea pa 28 km.\n_START_SECTION_\nZgodovina\n_START_PARAGRAPH_\nLeta 1958 so v Pomurju izvajali \xc5\xa1tevilna zemeljska raziskovalna dela, s katerimi so \xc5\xbeeleli ugotoviti ali se v teh krajih nahaja nafta. Ena takih raziskovalnih vrtin je bila izvrtana tudi na lokaciji pri Moravcih. Nafte niso na\xc5\xa1li, ugotovili pa so, da je tu nahajali\xc5\xa1\xc4\x8de termalne vode. Vrtino, globoko 2273 m, so zaprli in jo kot \xc5\xa1tevilne druge v teh krajih prepustili usodi \xc4\x8dasa._NEWLINE_Leta 1973 je Geolo\xc5\xa1ki zavod iz Ljubljane zape\xc4\x8dateno vrtino ponovno odprl. Voda, ki je za\xc4\x8dela pritekati iz globine 2273 m, ima na ustju vrtine temperaturo 42\xc2\xbaC. Istega leta so krajani pri\xc4\x8deli z delovno akcijo in zgradili dva enostavna betonska bazena dimenzij 23x16m in 10x5,5m._NEWLINE_Nov razvojni zagon pa so terme dobile po letu 2002, ko je zemlji\xc5\xa1\xc4\x8de in vse na njem postavljene objekte kupila ljutomerska dru\xc5\xbeba Segrap. Tako je bil leta 2010 odprt nov hotel z bazenskim kompleksom.\n_START_SECTION_\nTermalna voda\n_START_PARAGRAPH_\nTermalna voda se po mineralnem sestavu uvr\xc5\xa1\xc4\x8da med natrijevo hidrokarbonatne vode z pH vrednostjo, ki jo uvr\xc5\xa1\xc4\x8da med lu\xc5\xbenate vode. Voda ne vsebuje naftnih primesi, nima neprijetnega vonja in okusa, kar je pri termalnih vodah prava redkost.\n_START_SECTION_\nIndikacije\n_START_PARAGRAPH_\nLaj\xc5\xa1anje \xc5\xbeelod\xc4\x8dnih te\xc5\xbeav (rane na \xc5\xbeelodcu), zni\xc5\xbeevanje in uravnavanje \xc5\xbeelod\xc4\x8dne kisline. Pri temperaturah vi\xc5\xa1jih od 38\xc2\xbaC pa se voda uporablja za kopeli, s katerimi se zdravijo ginekolo\xc5\xa1ke bolezni in bolezni lokomotornega sistema.\n_START_SECTION_\nBazeni\n_START_PARAGRAPH_\nV bazenih za odrasle in otroke, ki imajo skupno povr\xc5\xa1ino 1400 m\xc2\xb2, je temperatura vode od 27 do 38\xc2\xbaC. Termalni kompleks razpolaga z enim ve\xc4\x8dnamenskim bazenom, hitro reko, dvema masa\xc5\xbenima bazenoma, dvema bazenom za mirovanje, zalivom in otro\xc5\xa1kim bazenom.'